**אבנר הופשטיין** (נולד ב־18 ביוני 1971) הוא עיתונאי ומרצה לתקשורת ישראלי.

ביוגרפיה
--------

הופשטיין למד בתיכון דה שליט שברחובות. שירת בצה"ל בגדוד 890 בחטיבת הצנחנים. למד מדעי המדינה לתואר ראשון באוניברסיטת תל אביב, ובמקביל למד עיתונאות בבית הספר "כותרת". עבד בעיתון "דבר" עד שזה נסגר. בשנת 1998 עבר לכתוב ככתב חוקר ברשת המקומונים של "ידיעות אחרונות". בהמשך היה לכתב תחקירים ומגזין במוספים 'שבעה ימים' ו'שבעה לילות' של "ידיעות אחרונות", ומבקר טלוויזיה במוסף "ערוצים" של העיתון. בשנים 2002–2009 היה שליח העיתון בחוף המערבי של ארצות הברית ומשחזר לישראל המשיך לכתוב ולערוך בעיתון.

בשנת 2009 פרסם כתבה הטוענת שהשיר "ירושלים של זהב" שהולחן על ידי נעמי שמר, דומה דמיון רב שאינו מקרי לשיר ערש בסקי. לאחר מותה נחשף מכתב אותו כתבה שמר ובו היא מודה כי הושפעה מן השיר בעת הלחנת ירושלים של זהב

בשנת 2010 הצטרף לחברת החדשות של ערוץ 10 ככתב ב"השבוע", מהדורת יום שישי של הערוץ. במהלך עבודתו בערוץ שודרה כתבת פרופיל שהכין אודות איש העסקים שלדון אדלסון. לאחר שידור הכתבה אולצו עורכי המהדורה להתנצל בשידור בפני אדלסון. כחלק מההתנצלות, שהייתה חריגה בהיקפה, התנצל הערוץ על דברים שנאמרו במסגרת הכתבה, ובהם האמירה כי אדלסון השיג את רישיון ההימורים שלו בלאס וגאס בזכות קשריו הפוליטיים, ועל שנאמר בכתבה שאדלסון חייב לעובדו בעבר 400 אלף דולר ונמנע מלשלם את החוב. בתגובה להתנצלות שנכפתה על עורכי המהדורה מטעם בעלי המניות של הערוץ, הגיש מגיש המהדורה גיא זהר את התפטרותו בשידור חי, כאשר לפני כן הגישו את התפטרותם עורכת התוכנית רותי יובל ומנכ"ל חברת החדשות של ערוץ 10 ראודור בנזימן. ב-2012 פוטר הופשטיין מן הערוץ במסגרת גל קיצוצים שערך ערוץ 10. עם זאת, הופשטיין, יובל, בנזימן וזוהר הבהירו כי הם עומדים מאחורי הפרסום במלואו.

ב-2012 עבר לשמש כעיתונאי עצמאי וכתב במספר גופי תקשורת בהם ערוץ 1, אתר וואלה!, עיתון "הארץ", "העין השביעית", ומגזין "ליברל".

ב-2014 הצטרף לגלי צה"ל והחל לשדר פעם בשבוע את התוכנית "רבע ל-מעורב אזרחי", שעסקה בנושאים אזרחיים. בהמשך מונה לראש דסק התחקירים של התחנה. בשנת 2017 פוטר מהתחנה בשל קיצוץ תקציבי, לדברי הנהלת התחנה. בפוסט שפרסם הופשטיין בפייסבוק תקף את מנהל התחנה ירון דקל והאשים אותו בהשתקת תחקירים, כניעה לפוליטיקאים, ורמיסת עקרונות אתיקה עיתונאית בסיסיים.[דרושה הבהרה]

ב-2016 הוגשו נגדו שתי תלונות על הטרדה מינית מילולית על ידי חיילות בגלי צה"ל, והוא הושעה זמנית מתפקידו בהוראת ראש אכ"א. כעבור שלושה ימים נוקה מהחשד[דרוש מקור], והוחזר לעבודה. בינואר 2022, תבע את אתר פוליטיקלי קוראת, חדשות 13 ואת עיתונאי הארץ חיים לוינסון שפרסמו את הטענות כנגדו.

מאז 2017 עורך הופשטיין תחקירים עבור ערוץ 2.

מאז 2019 הופשטיין משמש ראש דסק תחקירים באתר זמן ישראל.

לצד עבודתו התקשורתית הופשטיין משמש כחבר סגל האוניברסיטה הפתוחה, ומלמד תקשורת באוניברסיטת תל אביב ובמכללת הדסה.

לאחר פיטוריו מגלי צה"ל תבע הופשטיין את התחנה בגין התעמרות בעבודה והשתקה. 

הופשטיין נשוי ואב לשלושה. מתגורר במזכרת בתיה.

### פרסים

* בשנת 2007 זכה בפרס ארגון "בני ברית" לעיתונות, על סיקור קהילות יהודיות נעלמות בברזיל
* בשנת 2014 זכה בציון לשבח במסגרת פרס פראט לתקשורת וסביבה, על כתבתו "פצול ומשול" שפורסמה בעיתון הארץ.

קישורים חיצוניים
----------------

* אורן פרסיקו, קצהו של קרחון, באתר העין השביעית, 28 בנובמבר 2011
* אלכסנדר כץ, הופשטיין פוטר מגל"צ: "הנהלת התחנה הושחתה עד עצם", באתר אייס, 5 ביוני 2017

הערות שוליים
------------

1. ↑  כנס ארצי לרדיו חינוכי יתקיים בתיכון 'דה שליט', באתר עיריית רחובות, 13 בדצמבר 2016
2. ↑  רן מלמד, למה חשוב מעריב? בגלל מה שקרה עם עיתון דבר, באתר, מגפון, 16 בספטמבר 2012
3. ↑  בועז גריילסמר, אמיר גוטרמן מחליף, גיא בניוביץ' חוזר וגלית מלמד מועמדת, באתר TheMarker‏, 1 ביולי 2002
4. ↑  ליאור ליברובסקי, אבנר הופשטיין חוזר ל’7 ימים’ אחרי שבע שנים, באתר ביזפורטל‏, 29 ביולי 2009
5. ↑  אבנר הופשטיין, ירושלים של מי?, באתר ynet, 9 בדצמבר 2009
6. ↑  הקשיבו לשיר ממנו נגנב "ירושלים של זהב", באתר וואלה!‏, 5 במאי 2005
7. ↑  אבנר הופשטיין מצטרף לחדשות 10, באתר וואלה!‏, 14 במרץ 2010
8. ↑  רועי ברק, ‏כתב ערוץ 10 אבנר הופשטיין בפייסבוק: "אני עיתונאי מפוחד", באתר גלובס, 12 בספטמבר 2011
9. ↑  אופיר בר-זהר, אחרי ההתנצלות בפני אדלסון: גיא זהר הודיע על התפטרותו מהגשת התוכנית "השבוע", באתר TheMarker‏, 9 בספטמבר 2011
10. ↑  גילי איזיקוביץ,
גיא זהר התפטר בשידור חי במחאה על ההתנצלות לאדלסון, באתר הארץ, 11 בספטמבר 2011
11. ↑  אלכסנדר כץ,
 אבנר הופשטיין: "יש תחקירים שנקברו, גם בערוץ 10; עמדנו בפני שצף של הצקות", באתר אייס, 30 באפריל 2012
12. ↑  דוד אברהם‏, גל"צ מציגה: מנת קרב, באתר וואלה!‏, 27 באוקטובר 2014
13. ↑  איתי שטרן, ראש דסק התחקירים של גל"צ שפוטר: "הנהלת התחנה הושחתה עד העצם", באתר הארץ, 5 ביוני 2017
14. ↑  מה קורה בגלי צה"ל? מערכת של הטרדות מיניות, התעמרות והדרה, באתר פוליטיקלי קוראת, ‏4.1.22
15. ↑  בכיר בגלי צה"ל הושעה בגלל "הערות מיניות", באתר ynet, 28 בפברואר 2016
16. ↑  גיל משעלי, ‏ארגון העיתונאים יבדוק את הטענות נגד אבנר הופשטיין, באתר ‏מאקו‏, 9 בינואר 2022  
גיל משעלי, ‏אבנר הופשטיין תובע אתר שפרסם טענות על הטרדה מיני נגדו, באתר ‏מאקו‏, 27 בינואר 2022
17. ↑  מורים מן החוץ ועמיתי הוראה, באתר social-sciences.tau.ac.il
18. ↑  אילן שניג, מי ניצח? התביעה של אבנר הופשטיין נדחתה, אבל גל"צ תשלם ביוקר, באתר אייס, 2 ביולי 2020  
יונתן כיתאין, ‏אבנר הופשטיין תובע כ-600 אלף שקל בשל פיטוריו מגל"צ, באתר גלובס, 21 בנובמבר 2017
19. ↑  עידן יוסף, שליח ידיעות אחרונות - זוכה פרס סיקור התפוצות, באתר News1 מחלקה ראשונה, 18 ביוני 2007
20. ↑  אבנר הופשטיין, מיזם פצלי השמן שמאיים להפוך את עמק האלה לבאר נפט ענקית, באתר הארץ, 26 באפריל 2013
21. ↑  אתר למנויים בלבד הזוכים בפרס פראט 2014: עיתונאית "הארץ" וכתבה שפורסמה במוסף, באתר הארץ, 1 במאי 2014